लगभग साढ़े पांच फीट लम्‍बी उस युवती का गोरा रंग अद्‌भुत था, जिसमें लालिमा नहीं वरन्‌ सुनहरी आभा थी। तीखी नाक और चुकन्‍दरी रंग के होंठ जो कंपकंपा रहे थे। लाल-भूरे रंग के घने बाल उसकी पीठ पर बिखरे थे, जिनकी कई लटें उसके माथे पर आ गयी थीं। वह हतबुिह्‍ सा उसे निहारता रह गया। ऐसा आकर्षण, ऐसा तीव्र सम्‍मोहन उसने कभी किसी के लिए अनुभव नहीं किया था। यह सिर्फ उस युवती के अलौकिक सौन्‍दर्य के ही कारण नहीं था। कुछ और था, जो अनजाना और अबूझ था। उसे लगा कि अब तक वह शायद जीवन के इसी पल की प्रतीक्षा करता रहा था। सफल और सुविधासम्‍पन्‍न जीवनचर्या के बीच मन को अक्‍सर कचोटने वाली एक अतृप्‍ति, कि पाने को कुछ शेष रह गया है, कहीं कुछ छूट गया है। वह आज इस क्षण विराम पा गयी थी। सम्‍पूर्णता की यह कैसी अनोखी अनुभूति थी।